ซัสโก้ฟันกำไร30ล้านขายหุ้นซื้อคืน
SUSCO เจียดหุ้นซื้อคืนขายแล้ว 9 ล้านหุ้น ฟันกำไร 30 ล้านบาท ด้าน RS ยังกอดแน่น รอได้มีเวลา 3 ปี
15 มี.ค. 2556

SUSCO เจียดหุ้นซื้อคืนขายแล้ว 9 ล้านหุ้น ฟันกำไร 30 ล้านบาท ด้าน RS ยังกอดแน่น รอได้มีเวลา 3 ปี
นายชัยฤทธิ์ สิมะโรจน์ กรรมการผู้จัดการ บริษัท ซัสโก้ (SUSCO) เปิดเผยว่า บริษัทได้เริ่มทยอยนำหุ้นที่ซื้อคืนออกมาขายในตลาดหลักทรัพย์ โดยเมื่อสัปดาห์ที่ผ่านมาได้นำออกมาขายจำนวน 9 ล้านหุ้น ที่ราคา 4.22 บาทต่อหุ้น จากหุ้นซื้อคืนทั้งหมดที่มีอยู่ 40 ล้านหุ้น ส่วนหุ้นที่เหลือจะทยอยขายออกมาตามจังหวะและความเหมาะสม
“หุ้นซื้อคืนที่ขายไป 9 ล้านหุ้น บริษัทได้รับเงินทั้งสิ้น 37.98 ล้านบาท จากต้นทุนที่ซื้อคืนตกหุ้นละ 0.78 บาท ซึ่งก็จะได้รับกำไรประมาณ 30 ล้านบาท” นายชัยฤทธิ์ กล่าว
ทั้งนี้ กำไรที่ได้รับจากหุ้นที่ขายคืนจะถูกนำไปบันทึกเป็นส่วนเกินมูลค่าหุ้นของบริษัท
สำหรับแนวโน้มผลดำเนินงานปีนี้คาดว่าจะมีรายได้จากยอดขาย 2.8 หมื่นล้านบาท โตจากปีก่อนที่มีรายได้ 1.7 หมื่นล้านบาท ขณะที่กำไรอัตราขั้นต้นจะอยู่ที่ 4%
“ราคาหุ้นจะปรับตัวเพิ่มสูงขึ้น บริษัทมีความตั้งใจบริหารธุรกิจอย่างเต็มที่ในการทำให้ผลดำเนินงานเติบโตอย่างต่อเนื่อง และส่วนหนึ่งก็เป็นผลมาจากบริษัทได้เข้าซื้อปั๊มปิโตรนาสเมื่อปีที่ผ่านมา ซึ่งจะมีรายได้เข้ามา 1.7 หมื่นล้านบาท และส่วนแบ่งทางการตลาดของ SUSCO ในปัจจุบันอยู่ที่ประมาณ 3%” นายชัยฤทธิ์ กล่าว
นางพรพรรณ เตชรุ่งชัยกุล ประธานเจ้าหน้าที่บริหารฝ่ายปฏิบัติการ บริษัท อาร์เอส (RS) เปิดเผยว่า บริษัทยังไม่มีนโยบายขายหุ้นที่ซื้อคืนมาเมื่อปี 2555 จำนวน 17.7 ล้านหุ้น ที่ราคาเฉลี่ย 4.22 บาทต่อหุ้น แม้ราคาหุ้นในปัจจุบันอยู่ที่ 12.50 บาท ซึ่งเพิ่มขึ้นหลายเท่าก็ตาม เนื่องจากบริษัทยังไม่มีความจำเป็นต้องใช้เงินสดจำนวนมาก และเป้าหมายการซื้อหุ้นตอนนั้นเพราะเห็นราคาหุ้นต่ำกว่ามูลค่าที่แท้จริงของบริษัท
ทั้งนี้ บริษัทสามารถถือหุ้นนี้ไปได้อีก 3 ปี ซึ่งตามกฎของตลาดหลักทรัพย์แห่งประเทศไทยต้องมีการลดทุนภายใน 3 ปี แต่ตอนนี้ยังไม่ได้พิจารณาว่าจะใช้วิธีไหนในการลดทุน
ด้านหุ้นของบริษัทที่มีการซื้อหุ้นคืนปรับตัวเพิ่มขึ้นถ้วนหน้า บริษัท โมเดอร์นฟอร์มกรุ๊ป (MODERN) มีหุ้นซื้อคืนจำนวน 80 ล้านหุ้น ราคาหุ้นขยับขึ้นมาซื้อขายที่ 9.40 บาท เพิ่มขึ้น 0.40 บาท ส่วนหุ้น RS ปิดที่ 12.50 บาท เพิ่มขึ้น 0.50 บาท
บริษัท สยามแก๊ส แอนด์ ปิโตรเคมีคัลส์ (SGP) มีหุ้นซื้อคืนจำนวน 31.06 ล้านหุ้น ราคาหุ้นปิด 14 บาท เพิ่มขึ้น 0.50 บาท บริษัท เด็มโก้ (DEMCO) ได้ขายหุ้นซื้อคืนจำนวน 3 แสนหุ้น ราคา 16.40 บาท ได้ทยอยขายหุ้นออกไปบ้าง ปัจจุบันคงเหลือจำนวน 3.02 ล้านหุ้น และราคาหุ้นปิด 16.30 บาท ไม่เปลี่ยนแปลง บริษัท เคซีอี อีเลคโทรนิคส์ (KCE) มีหุ้นซื้อคืนจำนวน 14 ล้านหุ้น ราคาหุ้นปิด 16.10 บาท เพิ่มขึ้น 0.30 บาท